Na temelju članka 14. Zakona o proračunu ("Narodne novine" broj 87/08., 136/12. i 15/15.) i članka 37. Statuta Koprivničko-križevačke županije ("Službeni glasnik Koprivničko-križevačke županije" broj 7/13., 14/13., 9/15., 11/15. - pročišćeni tekst, 2/18. i 3/18.- pročišćeni test), Županijska skupština Koprivničko-križevačke županije na sjednici održanoj 2020. godine donijela je

O D L U K U

o izvršavanju Proračuna Koprivničko-križevačke

županije za 2021. godinu

I. OPĆE ODREDBE

Članak 1.

Odlukom o izvršavanju Proračuna Koprivničko-križevačke županije za 2021. godinu (u daljnjem tekstu: Odluka) uređuje se struktura prihoda i primitaka te rashoda i izdataka Proračuna Koprivničko-križevačke županije za 2021. godinu (u daljnjem tekstu: Proračun), njegovo izvršavanje, opseg zaduživanja i jamstva Koprivničko-križevačke županije, upravljanje javnim dugom te financijskom i nefinancijskom imovinom, prava i obveze korisnika proračunskih sredstava, pojedine ovlasti Župana Koprivničko-križevačke županije (u daljnjem tekstu: Župan), županijskih upravnih tijela u izvršavanju Proračuna, Županijske skupštine Koprivničko-križevačke županije (u daljnjem tekstu: Županijska skupština) te druga pitanja u vezi s izvršavanjem Proračuna.

**II. SADRŽAJ PRORAČUNA**

Članak 2.

Proračun se sastoji od Općeg i Posebnog dijela, te Plana razvojnih programa.

***I. Opći dio Proračuna:*** sastoji se od Računa prihoda i rashoda i Računa financiranja te raspoloživih (prenesenih) sredstava iz prethodnih godina.

**U Računu prihoda i rashoda** iskazani su prihodi i rashodi prema ekonomskoj klasifikaciji.

Prihodi se sastoje od prihoda od poreza, prihodi od pomoći, prihoda od imovine, prihoda od pristojbi i naknada, ostalih prihoda i prihoda od prodaje nefinancijske imovine.

Rashodi se sastoje od rashoda za zaposlene, materijalnih rashoda, financijskih rashoda, rashoda za subvencije, rashoda za dane pomoći, rashoda za naknade građanima i kućanstvima na temelju osiguranja i druge naknade, ostalih rashoda i rashoda za nabavu nefinancijske imovine.

**U Računu financiranja** iskazani su primici od financijske imovine i zaduživanja te izdaci za financijsku imovinu i otplate zajmova.

**Raspoloživa sredstva iz prethodnih godina** čine sredstva viškova ili manjkova koja se iz prethodnih razdoblja prenose u Proračun za 2020. godinu i projekcije za 2021. i 2022. godinu.

***II. Posebni dio Proračuna*** sastoji se od plana rashoda i izdataka razvrstanih na razdjele, glave i proračunske korisnike iskazane po vrstama, raspoređenih u programe koji se sastoje od aktivnosti i projekata.

Prihodi i primici i rashodi i izdaci Proračuna raspoređeni su prema propisanim proračunskim klasifikacijama, po organizacijskoj, ekonomskoj, funkcijskoj, lokacijskoj, programskoj klasifikaciji te po izvorima financiranja.

***III. Plan razvojnih programa*** Koprivničko-križevačke županije (u daljnjem tekstu: Županija) sastavljen je za trogodišnje razdoblje te sadrži ciljeve i prioritete razvoja Županije povezane s programskom i organizacijskom klasifikacijom Proračuna.

**III. IZVRŠAVANJE PRORAČUNA**

Članak 3.

Organizacijskom klasifikacijom Proračuna ustrojeno je 9 razdjela, podijeljenih na glave i proračunske korisnike, koji čine međusobno povezane i usklađene cjeline Proračuna i koji planiranim proračunskim sredstvima ostvaruju ciljeve postavljene programima.

Županija ima 35 proračunskih korisnika koji su upisani u Registar proračunskih korisnika. U smislu ove Odluke proračunskim korisnicima smatraju se i organizacijske cjeline na nivou razdjela – upravni odjeli i službe i vijeća nacionalnih manjina.

Proračunski korisnici i upravna tijela Županije odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u proračun, odnosno evidentiranje i za izvršavanje svih rashoda i izdataka u skladu s namjenama.

Članak 4.

Namjenski prihodi i primici proračuna i proračunskih korisnika jesu pomoći, donacije, prihodi za posebne namjene, prihodi od prodaje ili zamjene imovine u vlasništvu Županije odnosno proračunskog korisnika, naknade s naslova osiguranja i namjenski primici od zaduživanja i prodaje dionica i udjela.

Namjenski prihodi i primici koji se ne iskoriste u tekućoj godini, prenose se u sljedeću proračunsku godinu i mogu se koristiti za istu namjenu.

Ako su namjenski prihodi i primici uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih odnosno evidentiranih, odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu, a do visine uplaćenih odnosno evidentiranih, odnosno prenesenih sredstava.

Uplaćeni i preneseni, a manje planirani namjenski primici od zaduživanja mogu se izvršavati iznad iznosa utvrđenih u Proračunu, a do visine uplaćenih odnosno evidentiranih, odnosno prenesenih sredstava, uz prethodnu suglasnost upravnog tijela za financije.

Uplaćene, evidentirane i prenesene, a neplanirane pomoći, donacije, prihodi za posebne namjene i namjenski primici od zaduživanja mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Upravnog odjela za financije, proračun i javnu nabavu.

Članak 5.

Vlastiti prihodi jesu prihodi koje proračunski korisnici ostvaruju od obavljanja poslova na tržištu i u tržišnim uvjetima koji se ne financiraju iz proračuna.

Ako su vlastiti prihodi uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u Proračunu, a do visine uplaćenih, odnosno prenesenih sredstava.

Uplaćeni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Upravnog odjela za financije, proračun i javnu nabavu.

Vlastiti prihodi koji nisu iskorišteni u prethodnoj godini, prenose se u proračun za tekuću proračunsku godinu.

Članak 6.

Sve financijske transakcije proračunskih sredstava izvršavat će se preko jedinstvenog računa Proračuna Koprivničko – križevačke županije – riznice.

Proračunski korisnici uplaćuju sve namjenske prihode i primitke i vlastite prihode putem podračuna proračuna na račun riznice Proračuna Koprivničko – križevačke županije.

Članak 7.

Plaćanje predujma moguće je samo iznimno i na temelju prethodne suglasnosti Župana.

Iznimno, proračunski korisnik može plaćati predujmom bez suglasnosti iz stavka 1. ovog članka do iznosa od 20.000,00 kuna te za obveze preuzete po ugovorima za projekte koji se sufinanciraju iz sredstava Europske unije.

Proračunski korisnici mogu preuzeti obveze po ugovorima koji zahtijevaju plaćanje u sljedećim godinama, neovisno o izvoru financiranja, samo uz suglasnost Župana, a na prijedlog pročelnika Upravnog odjela za financije, proračun i javnu nabavu.

Članak 8.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Pročelnik upravnog tijela, odnosno osoba na koju je to pravo prenijeto, mora prije isplate provjeriti i potpisom potvrditi pravni temelj i visinu obveze koja proizlazi iz knjigovodstvene isprave te navesti rashodovnu stavku Proračuna koju navedena isprava tereti.

Pročelnici upravnih tijela, odgovorna osoba proračunskog ili izvanproračunskog korisnika obavezni su provjeriti zakonito i namjensko korištenje sredstava isplaćenih temeljem posebnih propisa.

Naredbodavatelj za sve isplate na teret proračunskih sredstava je Župan, odnosno zamjenik župana, sukladno propisima i danim ovlaštenjima.

Članak 9.

Proračun se izvršava u skladu s raspoloživim sredstvima i dospjelim obvezama. Preuzimanje i izvršavanje obveza na teret Proračuna odobrava župan, odnosno zamjenik župana, sukladno propisima i danim ovlaštenjima.

Projekti koji nisu izvršeni do kraja tekuće godine mogu se prenijeti i izvršavati u sljedećoj godini ako su ispunjeni preduvjeti:

* Proračunska sredstva osigurana u Proračunu za tekuću godinu za projekt koji se prenosi moraju ostati na kraju tekuće godine neizvršena ili izvršena u iznosu manjem od planiranog.
* Preneseni projekti mogu se izvršavati u sljedećoj proračunskoj godini uz uvjet da su planirani.

Sredstva se u Proračunu osiguravaju proračunskim korisnicima koji su u njegovu Posebnom dijelu određeni za nositelje sredstava raspoređenih po programima (aktivnostima i projektima) i po ekonomskoj klasifikaciji rashoda i izdataka. Proračunska sredstva smiju se koristiti samo za namjene koje su iskazane u Proračunu i to do visine utvrđene u njegovom Posebnom dijelu.

Korisnici su dužni neutrošena sredstva doznačena iz Proračuna do 31. prosinca 2021. vratiti na račun Proračuna, odnosno ne mogu ista koristiti u sljedećoj proračunskoj godini. Uputu o načinu i roku povrata neutrošenih sredstava daje pročelnik Upravnog odjela za financije, proračun i javnu nabavu.

Za planiranje i izvršavanje Proračuna odgovoran je župan.

Članak 10.

Upravni odjel za financije, proračun i javnu nabavu izvršavat će pojedine rashode na temelju zaključenih ugovora, računa i druge potrebne dokumentacije, zaključaka te rješenja župana kojim se utvrđuje korisnik sredstava, namjena i iznos sredstava (subvencije, donacije, pomoći i sl.).

Članak 11.

Pročelnici upravnih tijela Županije odgovorni su za planiranje i izvršavanje Proračuna u dijelu koji se odnosi na djelokrug upravnog tijela kojim upravljaju.

Rukovoditelj proračunskog korisnika odgovoran je za zakonito, učinkovito i ekonomično raspolaganje sredstvima Proračuna raspoređenim za tog korisnika.

Pročelnik upravnog tijela Županije ima pravo i obvezu nadzirati namjensko korištenje sredstava kod proračunskog korisnika koji obavlja djelatnost iz djelokruga upravnog tijela.

Proračunski korisnici prema Registru proračunskih i izvanproračunskih korisnika kojeg vodi Ministarstvo financija i drugi korisnici proračunskih sredstava (u daljnjem tekstu: korisnici) obvezni su u postupku nadzora dati sve podatke, isprave i izvješća koja se od njih zatraže.

Ako se u tijeku kontrole iz stavka 4. ovog članka o izvršavanju Proračuna utvrdi da su sredstva Proračuna nepravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena.

Odluku o umanjenju i obustavi doznake sredstava donijet će Župan, na prijedlog nadležnog upravnog tijela.

Članak 12.

Sredstva za plaće, naknade i druga materijalna prava zaposlenih isplaćivat će se u skladu s donesenim aktima u okviru proračunskih mogućnosti i u skladu s propisima.

Članak 13.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Upravnom odjelu za financije, proračun i javnu nabavu, koji vodi evidenciju izdanih i primljenih instrumenata osiguranja plaćanja.

Članak 14.

Sredstva proračunske zalihe koriste se za hitne, nepredviđene i druge namjene utvrđene člankom 56. Zakona o proračunu.

Sredstva proračunske zalihe iznose 300.000,00 kuna.

Članak 15.

Sredstva proračunske zalihe raspoređuje Župan.

Sredstva proračunske zalihe iz članka 14. ove Odluke mogu se koristiti u visini do 10.000,00 kuna, odnosno i više ukoliko se radi o hitnim i izvanrednim situacijama navedenim u članku 56. Zakona o proračunu.

Upravni odjel za financije, proračun i javnu nabavu dužan je mjesečno izvijestiti Župana, a Župan Županijsku skupštinu o korištenju proračunske zalihe iz članka 14. ove Odluke. Izvještaj o korištenju proračunske zalihe sastavni je dio polugodišnjeg i godišnjeg izvještaja o izvršenju proračuna.

Članak 16.

Pogrešno ili više uplaćeni prihodi u Proračun, na temelju dokumentiranog zahtjeva vraćaju se uplatiteljima na teret tih prihoda.

Članak 17.

Sklapanje ugovora o javnoj nabavi roba, radova i usluga obavlja se u skladu s propisima o javnoj nabavi i ostalim propisima.

            Sklapanje ugovora procijenjene vrijednosti do 200.000,00 kuna (bez PDV-a) za robe i usluge, odnosno za nabavu radova do 500.000,00 kuna (bez PDV-a), obavlja se po načelu dobrog domaćina, po postupku koji svojim aktom propisuje Župan.

Proračunski korisnici za nabave pojedinačne vrijednosti preko 500.000 kuna moraju dobiti suglasnost Osnivača.

Članak 18.

Rashodi i izdaci Proračuna koji se financiraju iz namjenskih prihoda i primitaka, te iz vlastitih prihoda izvršavaju se do iznosa naplaćenih prihoda i primitaka za te namjene.

Iznimno od odredbe stavka 1. ovog članka, Župan može odlučiti da se pojedini rashodi i izdaci pokriju i na teret ostalih proračunskih prihoda, a najviše do visine planiranih iznosa.

O izvršenim izmjenama iz stavka 2. ovog članka, Župan će izvijestiti Županijsku skupštinu prilikom podnošenja godišnjeg izvještaja o izvršenju proračuna.

Članak 19.

Na temelju iznosa planiranih Proračunom, proračunski korisnik mora izraditi i uskladiti svoj financijski plan za 2021. godinu i projekcije za 2022. i 2023. godinu.

Svi proračunski korisnici posluju putem jedinstvenog računa riznice. U okviru jedinstvenog računa riznice svaki proračunski korisnik ima svoj podračun putem kojeg u riznicu uplaćuje sve vlastite i namjenske prihode.

Od uplate u riznicu izuzeta su sredstva fondova EU koja proračunski korisnici koriste za sufinanciranje dobivenih projekata ukoliko je to projektnim pravilima planirano i ugovoreno.

Svi proračunski korisnici koji imaju preneseni višak iz prethodne godine ili su ostvarili manjak dužni su dostaviti dokumentaciju Upravnom odjelu za financije, proračun i javnu nabavu iz koje se vidi struktura prenesenog viška ili manjka prihoda po izvorima po izrađenom godišnjem financijskom izvještaju za 2020. godinu. Odluku o načinu korištenja viška, odnosno struktura manjka i način njegovog pokrića dužni su uskladiti sa odlukom propisanom u čl. 23. ove Odluke.

Proračunski korisnici koji ostvaruju vlastite prihode obavljanjem osnovnih poslova vlastite djelatnosti i druge nenamjenske prihode koriste iste za pokriće rashoda nastalih obavljanjem tih poslova, a ostatak prihoda koriste za nabavu nefinancijske imovine.

**IV. URAVNOTEŽENJE PRORAČUNA**

Članak 20.

Ukoliko tijekom godine dođe do znatnije neusklađenosti planiranih prihoda i/ili primitaka i rashoda i/ili izdataka Proračuna, Župan može poduzeti mjere za uravnoteženje, u skladu sa Zakonom o proračunu.

Ako se primjenom privremenih mjera ne uravnoteži Proračun, njegovo uravnoteženje, odnosno preraspodjelu sredstava između proračunskih korisnika utvrdit će, na prijedlog Župana, Županijska skupština izmjenama i dopunama Proračuna.

Članak 21.

Izmjenama i dopunama Proračuna uravnotežuju se prihodi i primici, odnosno rashodi i izdaci Proračuna.

Izmjene i dopune Proračuna provode se na način i po postupku propisanom za donošenje Proračuna.

Proračunski korisnici mogu u dijelu vlastitih i namjenskih prihoda i rashoda koji se iz istih financiraju izvršiti izmjene i dopune u financijskom planu, uz prethodnu suglasnost Župana, a na prijedlog pročelnika Upravnog odjela za financije, proračun i javnu nabavu.

Odobrene promjene dužni su provesti u prvim izmjenama i dopunama Proračuna koje slijede nakon toga.

Nakon posljednjih izmjena i dopuna Proračuna, proračunski korisnici ne mogu donositi izmjene i dopune financijskog plana iz stavka 3. ovog članka.

Članak 22.

Na prijedlog pročelnika Upravnog odjela za financije, proračun i javnu nabavu, Župan može izvršiti preraspodjelu sredstava unutar pojedinog razdjela i između pojedinih razdjela, s time da umanjenje pojedine stavke rashoda i izdataka ne može biti veće od 5% sredstava utvrđenih na stavci koja se umanjuje, a koja je donesena od strane Županijske skupštine.

Iznimno od stavka 1. ovoga članka, preraspodjela sredstava može se izvršiti najviše do 15% ako se time osigurava povećanje sredstava nacionalnog učešća planiranih u Proračunu za financiranje projekata koji se sufinanciraju iz sredstava Europske unije.

Odluku o preraspodjeli sredstava iz stavka 1. i 2. ovog članka donosi Župan.

Proračunski korisnik Županije mora priložiti odgovarajuću dokumentaciju na temelju koje se Upravnom odjelu za financije, proračun i javnu nabavu daju na uvid razlozi potrebe za dodatnim sredstvima na proračunskoj stavci koja se povećava do kraja godine, odnosno razlozi za smanjenje odobrenih proračunskih stavki.

Župan izvješćuje Županijsku skupštinu o izvršenim preraspodjelama prilikom podnošenja polugodišnjeg i godišnjeg izvještaja o izvršenju proračuna.

Članak 23.

Višak prihoda odnosno manjak, utvrđen po godišnjem obračunu, odnosno financijskom izvještaju proračuna i proračunskog korisnika rasporedit će se, odnosno pokriti u narednoj proračunskoj godini na osnovi Odluke o načinu korištenja viškova i načinu pokrića manjkova proračuna i proračunskih korisnika.

Odluku o načinu korištenja viškova i načinu pokrića manjkova donosi Županijska skupština.

Ostvareni rezultat na dan 31. prosinca prethodne godine mora se uključiti u izmjene i dopune Proračuna tekuće godine.

**V. ZADUŽIVANJE I DAVANJE JAMSTVA**

Članak 24.

Županija se može zaduživati za kapitalna ulaganja, u skladu sa Zakonom o proračunu i Pravilnikom o postupku zaduživanja te davanja jamstava i suglasnosti jedinica lokalne i područne (regionalne) samouprave.

Županija se može kratkoročno zadužiti najduže do 12 mjeseci, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Županija se može kratkoročno zadužiti sukladno stavku 3. ovoga članka za premošćivanje jaza nastalog zbog različite dinamike priljeva sredstava i dospijeća obveza.

Župan donosi odluku o kratkoročnom zaduživanju Županije do iznosa utvrđenog posebnim propisom, a preko tog iznosa odluku o kratkoročnom zaduživanju donosi Županijska skupština na prijedlog župana.

Županijska skupština može, izvanproračunskom korisniku Proračuna, na njegov zahtjev i uz prijedlog župana, izdati suglasnost za kratkoročno zaduživanje za premošćivanje jaza nastalog zbog različite dinamike priljeva sredstava i dospijeća obveza.

Odluku o zaduživanju Županije i davanju jamstva donosi Županijska skupština, po postupku propisanom Zakonom o proračunu.

Očekivana kreditna zaduženost Županije na dan 31. 12. 2021. biti će 35.000.000 kuna.

**VI. UPRAVLJANJE JAVNIM DUGOM TE FINANCIJSKOM**

**I NEFINANCIJSKOM IMOVINOM**

Članak 25.

Imovinu Županije čini sva financijska i nefinancijska imovina u županijskom vlasništvu, a upravljanje imovinom u vlasništvu Županije obavlja se u skladu s odredbama zakona.

Stanje financijske i nefinancijske imovine i obveza utvrđuje se godišnjim popisom.

Članak 26.

Raspoloživim novčanim sredstvima na računu Proračuna upravlja Župan.

Slobodna novčana sredstva Proračuna mogu se oročavati kod poslovnih banaka poštujući načela sigurnosti i likvidnosti.

Županijska skupština, može odlučiti o kupnji dionica ili udjela u trgovačkom društvu ako su za kupnju osigurana sredstva u Proračunu i ako se time štiti javni interes, odnosno interes Županije.

U slučaju da prestane javni interes odnosno interes Županije za vlasništvom dionica ili udjela u kapitalu pravnih osoba, Županijska skupština može odlučiti da se dionice, odnosno udjeli u kapitalu prodaju, u skladu sa zakonskim odredbama.

Sredstva ostvarena prodajom dionica ili udjela u kapitalu, mogu se koristiti samo za otplatu duga ili za nabavu imovine Županije.

Župan može donijeti odluku o odgodi plaćanja ili obročnoj otplati duga ili odluku o otpisu/djelomičnom otpisu potraživanja, na temelju članka 68. Zakona o proračunu i u skladu s Uredbom o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja, čija pojedinačna vrijednost ne prelazi iznos utvrđen posebnim zakonom.

Članak 27.

Upravna tijela Županije nadležna za pojedine djelatnosti obvezna su nadzirati rad, brinuti se o racionalnom i zakonitom radu ustanova i trgovačkih društva kojima je Županija pretežiti vlasnik i osnivač ili suosnivač.

Upravna tijela Županije obvezna su izvještavati Župana i Županijsku skupštinu o radu i poslovanju pravnih osoba iz stavka 1. ovog članka.

Služba za unutarnju reviziju, na zahtjev Župana, može obavljati nadzor pravnih osoba iz stavka 1. ovog članka.

Članak 28.

Korisnici, mjerila i kriteriji za subvencije u poljoprivredi i gospodarstvu propisat će se posebnom odlukom ili drugim aktom u skladu sa zakonom i drugim propisima. Odluku o visini sredstava, kriterijima i mjerilima donosi Župan.

Sredstva za aktivnosti i projekte koja se izvršavaju kao subvencije, donacije i pomoći pojedinom korisniku, raspoređuju se zaključkom i/ili rješenjem Župana, ukoliko krajnji korisnik nije utvrđen samim Proračunom, odnosno drugim aktom Županijske skupštine.

**VII. IZVJEŠĆIVANJE**

Članak 29.

Upravni odjel za financije, proračun i javnu nabavu podnosi Županu tromjesečne financijske izvještaje o izvršenju proračuna.

Sadržaj godišnjeg i polugodišnjeg izvještaja o izvršenju Proračuna propisan je Zakonom o proračunu i podzakonskim propisima.

Sastavni dio godišnjeg izvještaja o izvršenju Proračuna je i Odluka o načinu korištenja utvrđenih viškova i pokrića manjkova Proračuna i proračunskih korisnika.

Godišnji i polugodišnji izvještaj o izvršenju Proračuna Upravni odjel za financije, proračun i javnu nabavu dostavlja Županu, a on ih podnosi Županijskoj skupštini u rokovima propisanim Zakonom o proračunu i drugim propisima.

Izvanproračunski korisnik polugodišnji i godišnji izvještaj o izvršenju financijskog plana za proteklo razdoblje, zajedno s obrazloženjem, dostavlja Upravnom odjelu za financije, proračun i javnu nabavu, a Župan ih podnosi na suglasnost Županijskoj skupštini, zajedno s polugodišnjim i godišnjim izvještajem o izvršenju Proračuna u rokovima utvrđenim Zakonom o proračunu i podzakonskim aktima.

Godišnji izvještaj o izvršenju Proračuna dostavlja se Ministarstvu financija i Državnom uredu za reviziju u roku 15 dana nakon što ga donese Županijska skupština Županije.

Proračunski korisnici dostavljaju polugodišnje i godišnje financijske izvještaje nadležnom upravnom tijelu Županije i Upravnom odjelu za financije, proračun i javnu nabavu.

Godišnji financijski izvještaj (propisani obrasci financijskih izvještaja, izvješće o izvršenju financijskog plana s obrazloženjem) mora sadržavati prijedlog korištenja neutrošenih sredstava, odnosno prijedlog pokrića gubitaka poslovanja, a na što suglasnost daje Župan.

Trgovačko društvo u kojem Županija ima udjele u kapitalu, sukladno odredbama Zakona o proračunu, dužno je dostaviti godišnji izvještaj o poslovanju nadležnom upravnom tijelu, najkasnije sukladno zakonskim odredbama vezanim uz rok za izradu i usvajanje godišnjeg izvještaja po isteku poslovne godine.

Godišnji izvještaj o poslovanju, iz prethodnog stavka ovog članka, mora sadržavati prijedlog korištenja neutrošenih sredstava odnosno pokriće gubitaka poslovanja.

**VIII. ZAVRŠNA ODREDBA**

Članak 30.

Ova Odluka objaviti će se u „Službenom glasniku Koprivničko-križevačke županije“, a stupa na snagu 1. siječnja 2021. godine.

ŽUPANIJSKA SKUPŠTINA

KOPRIVNIČKO-KRIŽEVAČKE ŽUPANIJE

KLASA: 400-06/20-01/18

URBROJ: 2137/1-03/01-20-5

Koprivnica, 2020.

PREDSJEDNIK:

Željko Pintar